Simon Emil Ammitzbøll (LA), 2011-06-14:
I Liberal Alliance har vi det udgangspunkt, at borgerne skal have de samme muligheder, lige meget hvem de er.
Det er sådan, at lige meget hvilken hudfarve, lige meget hvilken tro, lige meget hvilken seksualitet osv. folk har, skal de have de samme muligheder.
Sådan et land har vi på lange stræk heldigvis allerede.
Jeg synes, det er vigtigt, at vi herfra, også i forhold til den diskussion, som vi har haft her i løbet af eftermiddagen, holder fast i det budskab, der handler om, at den danske drøm jo gerne skulle være, at enhver, der gør en indsats, enhver, som er interesseret i at være en del af dette samfund, enhver, der er interesseret i at blive en del af vores samfunds fællesskab, kan blive det.
I Liberal Alliance har vi det helt grundlæggende princip, når det gælder udlændingepolitik, at vi ønsker et opgør med, kan man sige, den fastlåste udlændingepolitik, der har været i mange år, og her tænker jeg ikke kun på den, der er ført fra regeringen og Dansk Folkepartis side, men hele den udlændingepolitiske diskussion, hvor herboende udlændinge enten betragtes som ofre eller som skurke.
I Liberal Alliance vil vi gerne behandle folk, efter hvordan de opfører sig, og vi vil gerne sørge for, at vi har en ordentlig lovgivning dertil.
Derfor er vi glade for, at vi for nylig har indgået en asylaftale med regeringen, der sikrer, at flere asylfamilier med børn får lov til at kunne bo uden for asylcentrene.
Derfor er vi også glade for det lovforslag, som ligger her, fordi kriminelle udlændinge i udgangspunktet selvfølgelig skal udvises for deres kriminalitet.
Så er der en række tilfælde, hvor det ikke kan lade sig gøre, bl.a. på grund af, at der kan være en stor risiko ved at komme hjem til det land, den pågældende nu engang har statsborgerskab i, og derfor undlader man det.
Derfor er det også med glæde, at vi har set her i de svar, der er kommet i den kommenterede høringsoversigt fra Integrationsministeriets side, at Rigsadvokaten har anført, at Udlændingeservice fremover i sine udtalelser til anklagemyndigheden til brug for straffesager, hvor der er grundlag for påstand om udvisning, herunder betinget udvisning, har udtalt sig om udlændinges forhold i relation til Danmarks internationale forpligtelser.
Der står: Integrationsministeriet har ingen bemærkninger hertil, så således er det vel.
Senere står der, at Integrationsministeriet skal bemærke, at lovforslaget ikke ændrer ved, at de internationale forpligtelser altid skal overholdes.
Senere står der, at Integrationsministeriet i øvrigt skal bemærke, at der er i den danske udlændingelov sondres mellem afgørelse om udvisning og afgørelse om udsendelse.
Senere igen står der, at i vurderingerne inddrager domstolene relevante internationale konventioner, og endelig til Rehabiliterings- og Forskningscentret for Torturofres bemærkninger om brugen af diplomatiske garantier og kategoriske afvisninger i udvisningssager bemærker Integrationsministeriet, at lovforslaget ikke omhandler anvendelse af diplomatiske garantier.
Så er der kommet et par bemærkninger i forhold til, hvad der er behæftet med frihedsstraf og om statsborgerskabsreglerne osv., og dertil må jeg bare sige, at Liberal Alliance da er parat til at se både på reglerne for statsborgerskab og straffeloven, hvis der skulle være en interesse i Folketinget for det.